Jan Gotthelf Běmar
Jan Gotthelf Běmar (němsce Johann Gotthelf Böhmer; * 11. měrca 1704 w Budestecach, † 29. apryla 1747 w Budyšinje) bě serbski ewangelski farar a spisaćel nabožinskich spisow.
Narodźi so w lěće 1704 jako syn Budestečanskeho fararja Jana Běmarja a bratr Jana Gotttraua a Jana Gottholda Běmarjec. Po wopyće Budyskeho gymnazija studowaše w Jenje a Lipsku teologiju.
W lěće 1734 nastupi swoje prěnje farske městno w Rychwałdźe pola Hamora, hdźež hač do 1738 wosta. 1738–45 bě z fararjom w Hornim Wujězdźe a wot 1745 hač do swojeje zažneje smjerće z diakonom při Pětrowej cyrkwi w Budyšinje.
Hižo jako 28-lětny wozjewi Běmar Přidawk k tym němskim a serskim kyrlišowym kniham (Budyšin 1732) a pozdźišo wuda rozšěrjene serbske spěwarske. Jeho rozwučowanje Wučba wot spočatka toho křesćijanstwa wuda so hač do srjedź 19. lětstotka dźesać króć.
Žórło[wobdźěłać | žórłowy tekst wobdźěłać]
- Jurij Młynk: Běmar, Jan Gotthelf. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 49
fao_Latn szl_Latn szl_Latn szl_Latn szl_Latn pol_Latn szl_Latn